text: Ungarbejder truet med kniv i butik - politiet efterlyser vidner
  07 juli 2019 kl. 17.48
  Ungarbejder truet med kniv under røveri mod Dagli’Brugsen i Tarp ved Esbjerg.
  
  To knivbevæbnede røvere slog kort efter klokken 18 søndag aften til mod Dagli’Brugsen i Tarp ved Esbjerg.
  Der var to yngre medarbejdere på arbejde i butikken, da røveriet skete klokken 18.14.
  De to røvere - begge mænd - var maskerede og truede sig til et endnu ukendt kontantbeløb og cigaretter, som de bar væk fra butikken i Brugsen-poser. Begge mænd var bevæbnet med kniv.
  De to røvere flygtede fra butikken i retning mod Åsen og blev cirka 10 minutter senere set på Tarpgårdsdsvej til fods.
  Politiet har i løbet af aftenen fået en del henvendelser fra vidner, der har givet oplysninger i sagen, som politiet nu arbejder videre med.
  Begge medarbejdere i butikken er stærkt påvirkede efter episoden og har ifølge vagtchefen ved Syd- og Sønderjyllands Politi fået krisehjælp.
  
  Signalement
  Den ene røver beskrives som:
  Yngre mand af arabisk udseende
  180 centimeter
  Iført sorte Adidas-bukser med hvide striber på benene og på læggene
  Havde koksgrå hættetrøje, arbejdshandsker og sorte sko på
  Maskeret med elefanthue
  Den anden røver beskrives som:
  Yngre mand
  Cirka 180 centimeter
  Almindelig til spinkel af bygning 
  Iført sort Adidas-sæt med striber
  Maskeret med elefanthue
  Har du oplysninger i sagen, kan du kontakte politiet på telefonnummer 114.
  